***Lopšelio grupių pedagogai:***

***„Nykštukų“ grupė – auklėtoja Solveiga Gurskienė, auklėtojos padėjėja Janina Kiselevskaja.***

***„Kiškučių“ grupė – auklėtojos Nijolė Aidukienė auklėtojos padėjėja Inga Lingienė***

***„Triušiukų“ grupė – auklėtojos Janina Pilipčikienė, Zita Vilkauskienė, auklėtojos padėjėja Diana Pilipčikaitė***

***Tėveliai, vesdami vaiką į darželį, vadovaukitės nuostata, kad čia Jūsų vaikui bus gera, čia jį globos ir juo rūpinsis žmonės mylintys vaikus ir savo darbą. Geranoriška, pagrįsta abipusiu pasitikėjimu bei pagarba šeimos ir pedagogų sąveika – viena pagrindinių sąlygų, nulemiančių vaiko greitą ir sėkmingą adaptaciją, visą vaiko ugdymo sėkmę.***

***DIENOS RITMAS:***

*6.30 – 7.00 val. – žaidimai budinčioje grupėje*

*7.00 – 8.30 val. – laisvi žaidimai grupėje, individuali veikla.*

*8.30 val. – pusryčiai*

*9.00 – 11.00 val. – ugdomoji veikla, (kryptinga vaikų veikla);*

*11.00 – 12.00 val. – pasivaikščiojimas, žaidimai lauke*

*12.00 – 13.00 val. – pietūs*

*13.00 – 15.20 val. – miegas*

*15.30 – 16.00 val. – vakarienė*

*16.00 – 18.30 val. – laisva vaikų veikla.*

*Kur galima pasiskaityti apie ikimokyklinį ugdymą:*

[*www.ikimokyklinis.lt*](http://www.ikimokyklinis.lt)

*Gerosios Vilties 7 a, Vilnius*

*Telefonas:8(5) 2337649*

*El. p.* *rastine@viltene.vilnius.lm.lt*

*Interneto svetainės adresas:* [*www.viltene.lt*](http://www.viltene.lt)

*Direktorė: D. Sauliūnienė*

*Direktoriaus pavaduotoja ugdymui:*

 *Dr. B. Autukevičienė*

*D. Adomonienė*



***PATARIMAI TĖVAMS***

***Pirmieji vaiko žingsniai darželyje***

**2017 m.**

Prieš einant į ikimokyklinę įstaigą pabandykite sudominti vaiką darželiu, sužadinti jo smalsumą. Papasakokite jam apie galimybę susipažinti su naujais draugais, žaisti su jais įdomius žaidimus, apie žaislus, kurių namie neturi, įdomias veiklas, vedamas malonių auklėtojų, vaidinimus ir pan.

Sukurkite vaikui įspūdį, kad į darželį gali eiti tik tie vaikai, kurie yra dideli ir gali savarankiškai atlikti daug įvairių veiklų. Tegul vaikas mano, kad darželis – tai prizas už brandumą. Niekada negąsdinkite vaiko darželiu. Pasilikti naujoje vietoje, kad ir kokia patraukli ji būtų, – didžiulis stresas. Jei vaikas manys, kad darželyje jo laukia nemalonumai – isterijos neišvengsite.

Tam, kad vaikas apsiprastų su darželiu, galite surengti ten ekskursiją. Pabendraukite su auklėtojomis, apžiūrėkite patalpas, pažaiskite žaidimo aikštelėje. Šitaip sušvelninsite pirmų dienų nerimą. Vaikas pateks į jam jau pažįstamą vietą. Jei nepaisant visų Jūsų pastangų vaikas vis tiek sunkiai išgyvens išsiskyrimą su Jumis, nenori eiti į darželį – duokite jam dar šiek tiek laiko. Galbūt dar mėnesį ar du verta palūkėti. Aišku, tai gali būti sunku padaryti, jei Jums reikia eiti į darbą. Todėl pratinimąsi prie darželio derėtų pradėti kiek anksčiau, nei jums teks grįžti į darbą. Neatidėliokite to ir pirmos vaiko dienos darželyje nesutapatinkite su savo pirma diena darbe.

**Į ką verta atkreipti dėmesį?**

Tėveliai, pradėję vesti savo vaiką į darželį, turėtų atkreipti dėmesį į, rodos, paprastus dalykus, kurie turi reikšmės tolesniam bendravimui su grupės personalu.

* Susipažinkite su bendra grupės aplinka, tvarka, režimu, taisyklėmis ir kt.
* Būkite nusiteikę maloniam bendravimui su grupės personalu.
* Neskubėkite daryti neigiamų išvadų, kas beatsitiktų. Pirma pasikalbėkite su auklėtojomis.
* Namuose laikykitės dienos režimo, panašaus į darželio.
* Apie darželį, vaikui girdint, kalbėkite tik teigiamai, linksmai.
* Vaikštinėdami lauke su vaiku, paprašykite, kad jis eitų greta, nes darželyje auklėtojai būna sunku suvaldyti būrį vaikų.
* Paprašykite, kad vaikas eitų į tualetą ne vienas, o su grupės darbuotoja, nes iš pradžių jam būna nesaugu kitoje patalpoje.
* Paprašykite personalo, kad padėtų vaikui susitvarkyti, ko pats jis dar nesugeba.
* Kuo anksčiau atpratinkite vaiką nuo sauskelnių.
* Nepalikite miegoti lopšelyje tol, kol nepripras būti grupėje, gerai jausis.
* Susipažinkite, kurioje lovoje gulės, atneškite pižamą.
* Palikdami vaiką grupėje, būtinai atsisveikinkite, nors jis ir verktų.
* Nerodykite vaikui savo jaudulio, o elkitės drąsiai, nes vaikas viską jaučia.
* Būkite nusiteikę tam, kad vaikas kolektyve dažniau sirgs.

Patarimų sąrašą dar galėčiau tęsti, bet svarbiausia yra suvokti, kad visi jauduliai, nemalonumai, susiję su adaptacija, praeis. Nereikėtų vaikui namuose kurti šiltnamio sąlygų, viską daryti už jį, nes pradėjęs lankyti darželį, vaikas patiria stresą. Padėkite vaikui suvokti, kad jis turi ne tik teises, bet ir pareigas.

 Per adaptacijos laikotarpį vaikai keičiasi, pajaučia, kad darželyje būti yra įdomu ir linksma. Jie pajaučia visai kitokį gyvenimą nei namuose, nes čia jie žaidžia, bendrauja, mokosi daugelio dalykų, susiranda draugų, lavėja įvairiapusiškai ir pamato kitokią aplinką ir žmones. Po gero pusmečio daugelis  vaikų vakare jau neskuba eiti namo. Tėveliai būna nustebę, kad pasikeitė jų vaikų norai. Vaikai pajautė, pamatė, kad darželis nėra kažkokia baisi vieta. Jie čia gyvena savo gyvenimą su džiaugsmais ir ašarėlėmis, su sėkmėm ir nesėkmėm, su išdaigomis ir savo emocijomis, su draugais ir žaidimais...

Mamos ir tėčiai, būkite stiprūs ir protingi. Sakoma, kad tėvai turi mokytis iš vaikų, o vaikai neturi daryti tėvų klaidų. Gyvenimas tai jau įrodė. Sėkmės.

(parengta pagal psichologės J. Grygutis straipsnį)

Direktoriaus pavaduotoja ugdymui

dr. Birutė Autukevičienė